**Hermon Atkins MacNeil**, nado en Everett, Massachusetts, o 27 de febreiro de 1866 e finado en Queens, Nova York, o 2 de outubro de 1947, foi un escultor e deseñador de moedas estadounidense.

Traxectoria
-----------

Hermon Atkins MaxNeil naceu na granxa familiar en Everett, fillo do granxeiro e construtor John Clinton MacNeil e da súa esposa, Mary Lash. Asistiu á *Massachusetts Normal Art School* —logo coeñecida como *Massachusetts College of Art and Design*—, onde se graduou en 1886.

Logo trasladouse a París para perfeccionar a súa formación, na *Academie Julian* e na Escola de Belas Artes, con profesores como Henri Chapu e Alexandre Falguière.

De regreso a América, instalouse primeiro no oeste, onde pasou unha tempada convivindo coas poboacións indíxenas e facendo esbozos para posteriores obras escultóricas. Posteriormente dedicouse ao traballo nun estudio de Chicago, en tanto que ensinaba no Instituto de Arte desa cidade.

A primeira muller de MacNeil, Carol Brooks, con dous dos seus fillos, en 1907.
En 1895 acadou a bolsa Rinehart, grazas á cal puido pasar en Roma unha etapa formativa de catro anos (1896-1900), durante a cal se converteu no alumno predilecto de John Quincy Adams Ward. Antes de marchar a Roma casou con Carol Brooks, unha antiga alumna tamén escultora, que o acompañou na súa estadía alí.

Ao seu regreso aos Estados Unidos exerceu a docencia en varias das mellores escolas de arte do país. Foi un dos primeiros profesores de Debuxo e Modelaxe da Universidade Cornell, e tamén ensinou no *Pratt Institute*, de Brooklyn, na *Art Students League* e na *Academy of Design* de Nova York. Estableceuse en Queens, onde xa en 1900 montou un estudio propio no barrio de College Point, que se converteu no seu fogar durante 47 anos, ata o seu falecemento.

Entre outras sociedades eruditas e artísticas, MacNeil foi presidente da *National Sculpture Society* e membro da *National Academy of Design*, da *New York Architectural League*, da *New York Municipal Art Association*, da *American Federation of Arts*, da *American Academy in Rome* e da *Century Association*. En 1906 foi escollido membro da *American Academy of Arts and Letters*.

Vida persoal
------------

Hermon Atkins MacNeil casou o 25 de decembro de 1895 con Carol Brooks MacNeil, unha das súas antigas alumnas e tamén unha destacada escultora, con quen tivo tres fillos. Esta súa primeira esposa finou en 1944 e MacNeil casou en segundas nupcias con Cecilia Weick Muench, en 1946.

MacNeil faleceu na súa casa en Queens, Nova York, o 2 de outubro de 1947.

Recoñecementos
--------------

* 1923: Premio Sanford Saltus de Medalla, da *American Numismatic Society*.

Obra
----

O cuarto de dólar da "Liberdade en pé" (1916) deseñado por Hermon Atkins MacNeil.No seu estudio de Queens preparou obras tan salientables como *Sun Vow* e *Primitive Chant* —propiedade do Museo Metropolitano de Nova York—, e *The Moqui Runner*; o monumento a McKinley en Columbus; as esculturas *Coming of White Men*, en Portland, e *Pony Express*, en St. Joseph; a estatua do xeneral Clark en Vincennes; o monumento á guerra en Flushing Park, Queens; o baixorrelevo do edificio Marquette en Chicago; ou diversas estatuas do xeneral Washington, entre outros traballos.

Así mesmo, MacNeil realizou os bustos de Rufus Choate, Francis Parkman e James Monroe para o Salón da Fama da Universidade de Nova York e un busto do seu mestre e antigo patrocinador, John Quincy Adams Ward, para o Salón de Artistas da mesma universidade.

Os traballos de MacNeil fixérono merecedor de medallas nas exposicións de Chicago, Buffalo, París e San Francisco. Tamén recibiu medallas na exposición de Charleston de 1902, na exposición de San Luís de 1904 e na exposición de Atlanta de 1895.

Mais quizais a súa obra máis senlleira e recoñecida sexa o deseño da moeda dun cuarto de dólar da "Liberdade en pé", que se cuñou entre 1916 a 1930 e leva a súa inicial ("M") á dereita da data. Para se encargar deste traballo, MacNeil foi o gañador dun concurso no que participaron máis de 50 artistas.

Outra das súas obras máis características é *Justice, the Guardian of Liberty* ("O gardián da Liberdade"), de 1935, no frontón leste do edificio do Tribunal Supremo dos Estados Unidos.

MacNeil foi un dos doce escultores invitados a participar no concurso de estatuas da Muller Pioneira en 1927. A súa obra tamén formou parte dos concursos de arte dos Xogos Olímpicos de Verán de 1928 en Ámsterdam e de 1932 nos Ánxeles.

### Escolma de obras

* Baixorrelevos no Marquette Building, Chicago (1894)Baixorrelevos no *Marquette Building*, Chicago (1894)
* The Sun Vow (1899). MET, Nova York.*The Sun Vow* (1899). MET, Nova York.
* Monumento a McKinley (1903-1906). Columbus.Monumento a McKinley (1903-1906). Columbus.
* Coming of the White Man (1904). Portland.*Coming of the White Man* (1904). Portland.
* Monumento aos soldados e mariñeiros (1909-1912). Albany.Monumento aos soldados e mariñeiros (1909-1912). Albany.
* Estatua de Washington (1914-1916). Nova York.Estatua de Washington (1914-1916). Nova York.
* Intellectual Development (1916). Evanston.*Intellectual Development* (1916). Evanston.
* Estatua de Ezra Cornell (1919). Univ. Cornell.Estatua de Ezra Cornell (1919). Univ. Cornell.
* Monumento aos solados da Guerra Civil (1921). Filadelfia.Monumento aos solados da Guerra Civil (1921). Filadelfia.
* "Defensores confederados" (1932). Charleston."Defensores confederados" (1932). Charleston.
* George Rogers Clark (1934). Vicennes, Indiana.*George Rogers Clark* (1934). Vicennes, Indiana.
* Justice, the Guardian of Liberty (1935). Washington.*Justice, the Guardian of Liberty* (1935). Washington.
* Monumento ao Pony Express (1940). St. Joseph.Monumento ao *Pony Express* (1940). St. Joseph.

Notas
-----

1. ↑  Holden, J. S. (1907). Páxina 9.404 .
2. ↑  Outras fontes sinalan como lugar de nacemento a veciña localidade de Chelsea, Massachusetts. Véxase, por exeplo: Smith, P. (2012). Páxina 270.
3. 1 2 3  "Hermon A. MacNeil". *Smithsonian American Art Museum*.
4. 1 2 3 4 5 6 7 8 9 10  *The Numismatist* (1947). Páxina 780.
5. 1 2 3 4 5 6 7  Smith, P. (2012). Páxina 270.
6. 1 2 3 4 5  Holden, J. S. (1907). Páxina 9.418.
7. ↑  Hugh, C. ed. (1911).
8. 1 2  Holden, J. S. (1907). Páxinas 9.405.
9. ↑  Holden, J. S. (1907). Páxina 9.419.
10. ↑  *The Numismatist* (1947). Páxina 779.
11. ↑  "The Saltus Medal Award". *American Numismatic Society*.
12. ↑  Holden, J. S. (1907). Páxinas 9.409, 9.411.
13. ↑  Holden, J. S. (1907). Páxina 9.408.
14. ↑  Holden, J. S. (1907). Páxinas 9.406-9.407.
15. ↑  Holden, J. S. (1907). Páxina 9.410.
16. ↑  Holden, J. S. (1907). Páxina 9.403.
17. ↑  Holden, J. S. (1907). Páxinas 9.403-9.417.
18. ↑  *Exhibition of Models for a Monument to the Pioneer Woman [...]*. Nº 11. Art Institute of Chicago. 1927.
19. ↑  "Hermon Atkins MacNeil". *Olympedia.org*

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Hermon Atkins MacNeil Modificar a ligazón no Wikidata*** |

### Bibliografía

* Holden, J. S. (1907). "The Sculptors MacNeil". En *The World's Work: A History of Our Time*. Vol. XIV. Nº 1. Outubro. Nova York. Páxinas 9.403-9.419.
* Hugh, C. ed. (1911). "Macneil, Hermon Atkins". En *Encyclopædia Britannica*. Vol. 17 (11ª ed.). Cambridge University Press. Páxina 265.
* Smith, P. (2012). "MacNeil, Hermon Atkins". En *American Numismatic Biographies*. Páxinas 269-270.
* "Hermon Atkins MacNeil, Sculptor". En *The Numismatist*. Vol. 60. Nº 11. 1947. Páxinas 779-780.

### Ligazóns externas

* Hermon Atkins MacNeil. American Sculptor (1866-1947) (*Hermonatkinsmacneil.com*)

|  |  |
| --- | --- |
| Control de autoridades | 
* Wd: Q610214
* WorldCat
* VIAF: 23221350
* EBID: ID
* Europeana: ID
* FAST: 502992
* GND: 129542474
* ISNI: 0000 0000 6681 0875
* LCCN: nr2002036625
* RKD: 442468
* SAAM: 3244
* SNAC: w6mg7xj7
* ULAN: 500027891
* WikiTree: MacNeil-891
* Sports Reference: hermon-atkins-macneil-1

 |